Tjekkiets nationale procedure for fordeling af begrænsede trafikrettigheder på luftfartsområdet

(EØS-relevant tekst)

(2006/C 313/04)

I overensstemmelse med artikel 6 i Europa-Parlamentets og Rådets forordning (EF) Nr. 847/2004 af 29. april 2004 om forhandling og gennemførelse af luftfartsaftaler mellem medlemsstaterne og tredjelande offentliggør Europa-Kommissionen følgende nationale procedure med henblik på fordeling blandt de EF-luftfartsselskaber, som kan komme i betragtning hertil, af trafikrettigheder, der som følge af luftfartsaftaler med tredjelande er begrænsede.

Procedure for tildeling af trafikrettigheder til EF-luftfartsselskaber i forhold til tredjelande

I Den Tjekkiske Republik hører tildeling af trafikrettigheder under transportministeriets enekompetence. Den tjekkiske civile luftfartsafdeling handler i overensstemmelse med de generelle regler for administrative procedurer (bl.a. lov nr. 500/2004-sml., forvaltningsloven), med forbehold af specifikke undtagelsesbestemmelser der er fastsat ved lov nr. 49/1997-sml. om civilflyvning og ændring af lov nr. 455/1991-sml. om næringsbeviser (Trade Licensing Act), med ændringer (jf. paragraf 70a — 70d).

Transportministeriet træffer afgørelse om tildeling af trafikrettigheder til luftfartsselskaber på grundlag af skriftlige ansøgninger. Ansøgninger om tildeling af trafikrettigheder indsendes, på tjekkisk eller engelsk, til følgende adresse:

»Paragraf 70a

Tildeling af trafikrettigheder

(1) Transportministeriet træffer afgørelse om tildeling af trafikrettigheder til luftfartsselskaber på grundlag af skriftlige ansøgninger.

(2) Kravene, som skal være opfyldt i ansøgninger om tildeling af trafikrettigheder, og listen over de dokumenter, der skal vedlægges til støtte for en ansøgning, specificeres i gennemførelsesbestemmelser.

Paragraf 70b

(1) Transportministeriet offentliggør oplysninger om modtagelsen af den første ansøgning om tildeling af trafikrettigheder med et officielt opslag og samtidig på en måde, der åbner mulighed for fjernadgang, inden for syv dage efter modtagelsen af ansøgningen. Andre luftfartsselskaber kan forelægge en ansøgning om tildeling af trafikrettigheder på samme rute(r) i en periode på 21 dage efter offentliggørelsen af oplysningerne om den første ansøgning. Ansøgninger, der forelægges efter denne frist, vil ikke komme i betragtning. Transportministeriet vil offentliggøre oplysninger om modtagelsen af ansøgninger fra andre luftfartsselskaber med et officielt opslag og samtidig på en måde, der åbner mulighed for fjernadgang, inden for syv dage efter modtagelsen af sådanne ansøgninger.

(2) Transportministeriet træffer afgørelse på grundlag af en samlet procedure for alle ansøgninger, som er forelagt i overensstemmelse med stk. 1.

(3) I forbindelse med proceduren for tildeling af trafikrettigheder gives der først aktindsigt efter udløbet af fristen for forelæggelse af ansøgninger, jf. specifikationen i stk. 1.

Paragraf 70c

(1) Ved afgørelsen om tildeling af trafikrettigheder tager Transportministeriet følgende i betragtning:

a) typen og omfanget af den beflyvning, der tilbydes,

b) den tilbudte beflyvningshyppighed og kapacitet,

c) den foreslåede startdato og driftsperioden,

d) den tilbudte beflyvnings tilgængelighed for brugere,

e) den tilbudte prisstruktur,

f) levering af transporttjenesteydelser, herunder integration i og forbindelser med det eksisterende rutenet.

(2) Transportministeriet træffer afgørelse vedrørende ansøgninger om tildeling af trafikrettigheder inden for en periode på 60 dage efter modtagelsen af den første ansøgning.

(3) En afgørelse om tildeling af trafikrettigheder er gyldig i en tiårsperiode.

(4) Transportministeriet offentliggør afgørelser om tildeling af trafikrettigheder med et officielt opslag og samtidig på en måde, der åbner mulighed for fjernadgang.

(5) Et luftfartsselskab kan ikke overdrage tildelte trafikrettigheder til tredjemand.

(6) Hvis den kompetente myndighed i en fremmed stat ikke giver det pågældende luftfartsselskab en licens med henblik på beflyvningen af den pågældende rute, eller tilbagekalder en sådan licens, skal luftfartsselskabet straks skriftligt underrette Transportministeriet herom.

Paragraf 70d

Tilbagekaldelse af trafikrettigheder

Transportministeriet tilbagekalder tildelte trafikrettigheder, hvis:

a) luftfartsselskabet ikke indleder beflyvningen af den pågældende rute inden seks måneder efter den dato, hvor afgørelsen om tildeling af trafikrettigheder får retsvirkning,

b) luftfartsselskabet ikke udnytter de tildelte trafikrettigheder i en periode, der overstiger 12 på hinanden følgende kalendermåneder,

c) en fremmed stats kompetente myndighed ikke udsteder den relevante licens til luftfartsselskabet, eller hvis den tilbagekalder en sådan licens,